Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2020/C 437/12)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„ARLANZA“

PDO-ES-A0613-AM02

Teate esitamise kuupäev: 25. september 2020

HEAKSKIIDETUD MUUDATUSEKIRJELDUS JA PÕHJUSED

1. Organoleptiliste omadustega seotud muudatused: aistingute kirjelduste kohandamine

MUUDATUS

Kaitstud veinide organoleptilised omadused vaadati läbi ja muudeti. Sellega seoses on muudetud tootespetsifikaadi punkti 2 alapunkti b ja koonddokumendi punkti 4.

Muudatus loetakse standardmuudatuseks, sest see ei tähenda olulist muudatust toote omadustes, vaid pigem on tegemist täpsema kirjeldusega, mis on viidud kooskõlla uute organoleptilise hindamise võtetega. Säilitatakse seoseid käsitlevas jaotises kirjeldatud toote omadused ja profiil, mis tulenevad looduslike ja inimtegurite koosmõjust. Seepärast leitakse, et see muudatus ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Muudatus on vajalik selleks, et neid omadusi saaks siduda hinnatavate tunnustega degusteerimiskomisjoni kaudu, mis vastab standardiga UNE-EN-ISO 17025 kehtestatud kriteeriumidele.

2. Veinivalmistuse eritavade ajakohastamine. viljelus, valmistamine ja laagerdumine

MUUDATUS

Vaadati läbi viljelusviise ning valmistus- ja laagerdumistingimusi käsitlevate punktide sõnastus. Sellega muudetakse tootespetsifikaadi punkti 3 alapunkte a ja b ning koonddokumendi punkti 5 alapunkti a.

Tegemist on standardmuudatusega, kuna see ei tähenda olulist muutust toote omadustes. Seda ei saa liigitada ühekski muudatuseks, mida on käsitletud määruse (EL) 2019/33 muudatusi kirjeldava artikli 14 lõikes 1.

PÕHJENDUS

Muudatusega soovitakse välja jätta mõned teemad, mis on osutunud tarbetuks või mis ei ole toote tehnilised kirjeldused, nagu näiteks keeld istutada, taasistutada ja ümberpookida heakskiiduta sorte, kui kaitstud päritolunimetusega veinide valmistamiseks lubatud sordid on juba määratletud tootespetsifikaadi punktis 6.

Samuti käsitatakse aegununa kohustust vooderdada mahutid epoksüvaikudega.

Lõpuks sõnastati selgemalt laagerdumistingimusi käsitlev punkt, kuna asjaomased nõuded on ette nähtud traditsiooniliste nimetuste määratlustes ja märgistamisandmetes ning need sisalduvad kehtivates õigusaktides.

3. Veinivalmistamise piirangute muutmine

MUUDATUS

Ajakohastati veinivalmistamise piiranguid, muutes sortide miinimummäära eri liiki veinides.

Sellega muudetakse tootespetsifikaadi punkti 3 alapunkti c ja koonddokumendi punkti 5 alapunkti a.

Muudatus loetakse standardmuudatuseks, kuna sellega ei muudeta päritolunimetusega veini „Arlanza“ põhiomadusi, mis tulenevad looduslike ja inimtegurite koosmõjust. Sellega ei kaotata seost ning seetõttu leitakse, et see muudatus ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Kohanduda uute valmistusmeetodite ja tarbijate maitse-eelistustega. Sordikomponendi selline kohandamine ei muuda siiski päritolunimetusega kaitstud veinide põhiomadusi.

4. Suurimat saagikust käsitleva osa ajakohastamine

MUUDATUS

Ei muudetud saagi ülemmäära hektari kohta. Kavandatud muudatus hõlmab mõiste „viinamarjaistanduseks kasutatav maatükk“ (parcela vitícola) kasutusele võtmist ning ühtlasi kasutatakse võimalust jätta välja selle osa punktid 3 ja 4 (ei ole lubatud kasutada viinamarju või viinamarjavirret, mis on saadud ülemäärase saagina).

Sellega muudetakse tootespetsifikaadi punkti 5 ja muudatus ei puuduta koonddokumenti.

Need muudatused loetakse standardmuudatuseks, kuna nendega ei muudeta toote põhiomadusi. Üksnes asjaomane lõige sõnastati selgemalt. Seepärast ei kuulu käesolev muudatus ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Mõistet „viinamarjaistanduseks kasutatav maatükk“ on vaja nende tootmispiirangute kohaldamiseks.

Väljajäetud punkte ei peeta vajalikuks, kuna need on enesestmõistetavad.

5. Veinisortide ümberliigitamine

MUUDATUS

Sordid on ümber liigitatud, jättes põhisordiks sordi 'Tinta del País' ja nimetades ülejäänud lisasortideks.

Sellega muudetakse tootespetsifikaadi punkti 6 ja koonddokumendi punkti 7.

Muudatus loetakse standardmuudatuseks, kuna sellega ei muudeta toote, päritolunimetusega veini „ARLANZA“ põhiomadusi, mis tulenevad looduslike ja inimtegurite koosmõjust ja mille puhul jääb päritolunimetusega kaitstud veinide põhisordiks 'Tinta del País'. Sellega ei kaotata seost ning seetõttu leitakse, et see muudatus ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Sort 'Tinta del Páis' on piirkonnas valdav, selle istandused moodustavad üle 90 % pindalast ning seetõttu on see ka kaitstud päritolunimetusega veinide „Arlanza“ põhisort. Selle muudatusega sooviti üksnes kohandada tootespetsifikaat kõnealuse kaitstud päritolunimetusega veinide tegeliku olukorraga.

6. Mõne erandiga seotud muudatused

MUUDATUS

Lisatud on võimalus vähendada viinamarjade tõenäolist alkoholisisaldust kuni ühe kraadi võrra, kui on olemas tehniline põhjendus selle kohta, et see ei mõjuta tooraine kvaliteeti. Selline vähendamine ei tohi mingil juhul olla seotud saagikuse suurendamisega.

Sellega muudetakse tootespetsifikaadi punkti 8.b.1 ja muudatus ei mõjutata koonddokumenti.

Tegemist on väikese muudatusega, millega luuakse vahend lõpptoote kvaliteedi kontrollimiseks. Peale selle, et see ei muuda kaitstud toote omadusi, on see pigem vahend, millega tagatakse nende saavutamine igal veiniaastal. Seepärast leitakse, et see muudatus ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Kogemused on näidanud, et iga veiniaasta on isesugune ning et taime mõjutavad muutuvad looduslikud tegurid (temperatuur, sademed, ettenägematud asjaolud, nagu külmad, kahjurid ja haigused jms), mis mängivad rolli viinamarjade koguses ja kvaliteedis.

Seetõttu on peetud vajalikuks lisada võimalus vähendada viinamarjade alkoholisisaldust.

7. Päritolukohas villimise põhjendus

MUUDATUS

Muudetakse sõnastust, et põhjendada määruse (EL) 2019/33 artikli 4 lõike 2 kohaselt pakendamist (villimist) määratletud piirkonnas. Ühtlasi kasutatakse võimalust jätta välja punkt, millega keelatakse kaitstud päritolunimetuse kvaliteeti või mainet kahjustavad pakendid.

Sellega muudetakse tootespetsifikaadi punkti 8.b.2 ja koonddokumendi punkti 9.

See tava oli juba varem kohustuslik ja seega ei lisata sellega uusi piiranguid turustamisele. Seega loetakse muudatus standardmuudatuseks, kuna see ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Esimese muudatuse puhul on tegemist üksnes sõnastuse muutmisega, et kohandada see kehtivate eeskirjadega.

Mis puutub teise muudatusse, siis kaitstud päritolunimetusega veine „ARLANZA“ turustatakse üldjuhul pudelisse villituna. Ainult erandjuhul võib neid turule viia muus pakendis, tingimusel et pakend ei mõjuta veini kvaliteediomadusi. Selliselt vastavad veinid kõige paremini teatavatel välisturgudel turustamise nõuetele.

8. Märgistamise sätete ajakohastamine

MUUDATUS

Võetakse kasutusele mõiste „külavein“ (vino de pueblo) ja kasutatakse võimalust sõnastada ümber märgistamisnõuded. Lisaks on kasutusele võetud väljend „VAADIS KÄÄRITATUD“ (FERMENTADO EN BARRICA).

Sellega muudetakse tootespetsifikaadi punkti 8.b.3 ja koonddokumendi punkti 9.

Tegemist on standardmuudatusega, kuna need vabatahtlikud märgistusandmed annavad tarbijale rohkem teavet toote päritolu ja tootmisviisi kohta ning ei kujuta endast kuidagi turustamise piirangut. Seepärast leitakse, et see muudatus ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Pädev asutus on hiljuti reguleerinud väiksema geograafilise üksusega seotud väljendite kasutamist, sealhulgas „külavein“, mis on mõeldud tähistama veine, mis on vähemalt 85 % ulatuses valmistatud kohaliku omavalitsusüksuse või väiksema üksuse maadelt saadud viinamarjadest. See muudatus on põhjendatud tarbija aina suurema vajadusega saada teavet selle kohta, millisest päritolunimetusega hõlmatud piirkonna konkreetsest kohast on vein pärit.

Määruse (EL) 2019/33 artikli 55 lõike 2 kohaselt tuleb märgistusel väiksema geograafilise üksuse nimele viitamiseks määratleda see tootespetsifikaadis ja koonddokumendis.

Vaadis kääritatud veine valmistatakse piirkonnas ja nende puhul ei tohi seda viidet kasutada.

Uues sõnastuses ei ole lisatud uusi nõudeid, kogu lõige on selguse huvides ümber korraldatud.

9. Tootespetsifikaadi kontrollimist käsitleva osa kohandamine

MUUDATUS

Sellega muudetakse tootespetsifikaadi punkti 9 sõnastust ja muudatus ei mõjuta koonddokumenti.

Tegemist on standardmuudatusega, kuna see ei kuulu ühegi määruse (EL) 2019/33 artikli 14 lõikes 1 sätestatud liigi alla.

PÕHJENDUS

Kohandamine Euroopa Parlamendi ja nõukogu 17. detsembri 2013. aasta määruse (EL) nr 1306/2013 ja komisjoni 17. oktoobri 2018. aasta rakendusmääruse (EL) 2019/34 sätetega, eelkõige selle artikliga 19, milles on sätestatud, kuidas peab toimuma iga-aastane kontroll, mida pädev kontrolliasutus tootespetsifikaadile vastavuse kontrollimiseks korraldab. See muudatus on samuti tingitud vajadusest ajakohastada tootespetsifikaat, et see vastaks standardiga UNE-EN-ISO 17065 sätestatud kriteeriumidele.

KOONDDOKUMENT

1. Toote nimetus

Arlanza

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

VEIN – valged veinid

— Valged veinid. Välimuselt puhta ja kirka värvusega, mis varieerub kahvatukollasest kuldkollaseni, ilma hõljuvate osakesteta. Lõhnale on iseloomulikud puuviljased varjundid. Tasakaalustatud ja värske maitsega veinid.

— Laagerdunud valged veinid. Välimuselt puhta ja/või kirka värvusega, mis varieerub kahvatukollasest kuldkollaseni. Ilma hõljuvate osakesteta. Lõhnale on puuviljaste nootide kõrval iseloomulik ka puitu meenutav varjund. Maitsmisel tasakaalustatud ja värsked, maitsest aimub puuvaadis laagerdumist. Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10,5 Minimaalne üldhappesus 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) 13,33 Maksimaalne vääveldioksiidi üldsisaldus (milligrammides liitri kohta) 150

VEIN – roosad veinid

— Roosad veinid. Välimuselt puhta ja/või kirka värvusega, mis varieerub sibulakooreroosast maasikapunaseni. Ilma hõljuvate osakesteta.

Lõhnas on tunda punaseid ja/või musti puuvilju ja marju. Maitsmisel tasakaalustatud ja värsked.

— Laagerdunud roosad veinid. Välimuselt puhta ja/või kirka värvusega, mis varieerub sibulakooreroosast vaarikaroosani laagerdumisele iseloomulike varjunditega. Ilma hõljuvate osakesteta. Lõhnas on tunda punaseid värskeid ja/või kompotivilju ja puidust nüanssi. Maitsmisel tasakaalustatud ja värsked.

(*) Üle ühe aasta vanused veinid ei tohi ületada lenduvate hapete sisalduse piirmäära, mis arvutatakse järgmiselt: 1 gramm liitri kohta kuni 10-mahuprotsendilise alkoholisisalduse puhul, mis suureneb 0,06 grammi võrra liitri kohta iga alkoholiühiku kohta, mis ületab 10 mahuprotsenti. Igal juhul ei tohi lenduvate hapete sisaldus ületada 1,08 grammi liitri kohta äädikhappes väljendatuna.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11 Minimaalne üldhappesus 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) 13,33 Maksimaalne vääveldioksiidi üldsisaldus (milligrammides liitri kohta) 150

VEIN – punased veinid

Välimuselt punakaslillast purpurpunaseni varieeruva värvusega, noorusele viitavate piirjoontega. Puhtad ja ilma hõljuvate osakesteta.

Keskmise kuni tugeva intensiivse lõhnaga, milles on tunda punaseid ja/või musti puuvilju ja marju. Maitsmisel tasakaalustatud ja värsked.

(*) Üle ühe aasta vanused veinid ei tohi ületada lenduvate hapete sisalduse piirmäära, mis arvutatakse järgmiselt: 1 gramm liitri kohta kuni 10-mahuprotsendilise alkoholisisalduse puhul, mis suureneb 0,06 grammi võrra liitri kohta iga alkoholiühiku kohta, mis ületab 10 mahuprotsenti. Igal juhul ei tohi lenduvate hapete sisaldus ületada 1,2 grammi liitri kohta äädikhappes väljendatuna.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,5 Minimaalne üldhappesus 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) 13,33 Maksimaalne vääveldioksiidi üldsisaldus (milligrammides liitri kohta) 150

VEIN – laagerdunud punased veinid

Välimuselt granaatpunasest tellispunaseni varieeruva värvusega, laagerdumisele iseloomulike varjunditega. Puhtad ja ilma hõljuvate osakesteta. Lõhnale on iseloomulik puidususe ja puuviljasuse tasakaal, mis oleneb laagerdumisajast. Maitsmisel kuivad ja tasakaalustatud happesusega.

(*) Üle ühe aasta vanused veinid ei tohi ületada lenduvate hapete sisalduse piirmäära, mis arvutatakse järgmiselt: 1 gramm liitri kohta kuni 10-mahuprotsendilise alkoholisisalduse puhul, mis suureneb 0,06 grammi võrra liitri kohta iga alkoholiühiku kohta, mis ületab 10 mahuprotsenti. Igal juhul ei tohi lenduvate hapete sisaldus ületada 1,2 grammi liitri kohta äädikhappes väljendatuna.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 12 Minimaalne üldhappesus 4 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta) 16,67 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

a. Veinivalmistuse eritavad

Veinivalmistuse eritava

— Viinamarjade minimaalne tõenäoline alkoholisisaldus: 10,5 % valgete ja 11,5 % punaste sortide puhul.

— Suurim ekstraheerimisel saadav kogus: 72 liitrit 100 kg viinamarjade kohta.

— Nende veinide laagerdumisaega, mille puhul kasutatakse väljendeid „CRIANZA“, „RESERVA“ ja „GRAN RESERVA“, hakatakse arvestama saagikoristusaasta 1. novembrist.

Veinivalmistamise kohta kehtestatud piirangud

Valget veini toodetakse üksnes valgetest sortidest 'Albilillo' ja 'Viura'.

Roosat veini toodetakse järgmistest sortidest: 'Tinta del País', 'Garnacha Tinta', 'Mencía', 'Cabernet Sauvignon', 'Merlot', 'Petit Verdot', 'Albillo Mayor' ja 'Viura', vähemalt 50 % ulatuses punastest sortidest.

Punast veini toodetakse punastest sortidest: 'Tinta del País', 'Garnacha Tinta', 'Mencía', 'Cabernet Sauvignon', 'Merlot' ja 'Petit Verdot'.

Viljelustavad

Istutustihedus peab olema vähemalt 2 000 viinapuud hektari kohta.

b. Suurim saagikus

Valged sordid

10 000 kilogrammi viinamarju hektari kohta

72 hektoliitrit hektari kohta

Punased sordid

7 000 kilogrammi viinamarju hektari kohta

50,4 hektoliitrit hektari kohta

6. Määratletud geograafiline piirkond

Burgose provints:

Avellanosa de Muñó ja väiksemad üksused: Pinedillo, Paules del Agua ja Torrecítores del Enebral; Ciruelos de Cervera (katastriüksus 518) ja Briongos de Cervera väiksem üksus; Cebrecos, Cilleruelo de Abajo, Cilleruelo de Arriba, Covarrubias ja Ura väiksem üksus; Fontioso, Iglesiarrubia, Lerma ning järgmised väiksemad üksused: Revilla Cabriada, Castrillo Solarana, Rabé de los Escuderos, Santillán del Agua, Ruyales del Agua ja Villoviado; Los Balbases (katastriüksus nr 523), Madrigal del Monte, Madrigalejo del Monte ja Montuenga väiksem üksus; Mahamud, Nebreda, Peral de Arlanza, Pineda Trasmonte, Pinilla Trasmonte, Puentedura, Quintanilla del Agua, Tordueles, Quintanilla del Coco ja Castroceniza väiksem üksus; Quintanilla de la Mata, Retuerta, Revilla Vallejera, Royuela de Riofranco, Santa Cecilia, Santa Inés, Santa María del Campo, Santibáñez del Val, Santo Domingo de Silos, Solarana, Tordomar, Torrecilla del Monte, Torrepadre, Valles de Palenzuela, Villafruela, Villahoz, Villalmanzo, Villamayor de los Montes, Villangómez ja Villafuertese väiksem üksus; Villaverde del Monte ja Zael.

Palencia provints:

Baltanás ja Valdecañas de Cerrato väiksem üksus, Cobos de Cerrato, Cordovilla la Real, Espinosa de Cerrato, Herrera de Valdecañas, Hornillos de Cerrato, Palenzuela, Quintana del Puente, Tabanera de Cerrato, Torquemada, Villahán ja Villodrigo.

Los Balbasese omavalitsusüksuses sobib päritolunimetusega hõlmatud viinapuude viljelemiseks ainult katastriüksuses 523 asuv ala. Ciruelos de Cervera omavalitsusüksuses sobib päritolunimetusega hõlmatud viinapuude viljelemiseks ainult katastriüksuses 518 asuv ala.

7. Peamised veiniviinamarjasordid

'TEMPRANILLO' – 'TINTA DEL PAÍS'

8. Seos(t)e kirjeldus

Karm mandriline kliima (suur temperatuurikõikumine päeval ja öösel) ja kõrgus on kõige määravamad tegurid, eelkõige küpsemise perioodil (aeglane, hilinenud). Samuti piirkonna väike saagikus, mis on saavutatud väikese istutustiheduse ja kobarate harvendamisega. Sellistes tingimustes annab 'Tinta del País' väga erilised omadused, mis rõhutavad erinevust teiste piirkondadega (polüfenoolide ja aroomielementide kogunemine ning alkoholisisalduse ja märgatava happesuse õige tasakaal). Veinid sisaldavad rohkelt polüfenoole, need on hea struktuuri ja happesusega, mis tõttu sobivad need iseäranis hästi laagerdamiseks.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus:

Veinivalmistusprotsess hõlmab veinide villimist ja timmimist selliselt, et käesolevas tootespetsifikaadis kirjeldatud organoleptilised ja füüsikalis-keemilised omadused on tagatud üksnes siis, kui kõik veini käitlemisega seotud toimingud tehakse tootmispiirkonnas. Seepärast, võttes arvesse asjaolu, et veinide villimisel on oluline roll käesolevas spetsifikaadis määratletud omaduste saavutamises, tehakse seda kvaliteedi, päritolu ja kontrolli tagamise huvides tootmispiirkonnas asuvates villimisrajatistes paiknevates veinikeldrites.

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

— Päritolunimetusega kaitstud veinide etikettidel peab olema nähtaval kohal kaitstud päritolunimetuse geograafiline nimi „Arlanza“. Määruse (EL) nr 1308/2013 artikli 112 punktis a viidatud traditsiooniline nimetus on PÄRITOLUNIMETUS (DENOMINACIÓN DE ORIGEN).

— Aastakäigu märkimine etiketil on kohustuslik, isegi kui veinid ei ole laagerdunud.

— Roosade ja punaste veinide puhul võib märgistusel kasutada traditsioonilisi nimetusi CRIANZA, RESERVA ning GRAN RESERVA ja ROBLE, kui veinid vastavad asjakohases kehtivas õigusnormis sätestatud nõuetele.

— Kaitstud päritolunimetusega roosade ja punaste veinide „Arlanza“ puhul võib märgistusel kasutada väljendit ROBLE (TAMM), kui veinid vastavad asjakohastele kehtivatele eeskirjadele.

— Veinide märgistamisel on lubatud kasutada väljendit FERMENTADO EN BARRICA (VAADIS KÄÄRITATUD) asjakohastes kehtivates õigusnormides sätestatud tingimustel.

— Vastavalt Euroopa Parlamendi ja nõukogu 17. detsembri 2013. aasta määruse (EL) nr 1308/2013 artikli 120 lõike 1 punktile g võib kasutada sellise geograafilise koha nime, mis on väiksem kui käesoleva koonddokumendi lõikes 5 määratletud geograafiline piirkond (kohalikud omavalitsusüksused ja väiksemad kohalikud üksused) koos väljendiga „Vino de Pueblo“ (külavein), kui päritolunimetusega kaitstud vein on vähemalt 85 % ulatuses valmistatud kõnealuses väiksemas geograafilises üksuses asuvatelt maatükkidelt saadud viinamarjadest.

Link tootespetsifikaadile

www.itacyl.es/documents/20143/342640/Ppta+PCC+DOP+ARLANZA+Rev+1.docx/6c7b99b4-7da4-273d-cab8-a8a11e3df07d

(1) ELT L 9, 11.1.2019, lk 2.